E sa oti oqo e dua na vula na kena vakanadakui Viti na ualuvu ka vakilai na kena vakacaca mai na Mua-i- Ra ni noda vanua.
Eratou sa cakacakataka rawa na Tabana ni Teitei ni sa na mai lutu ena $16 na milioni na i sau ni veika vakailavo ena noda vakau kakana kei na vuanikau ki valagi.
E rauta talega ni $15 na milioni e sa na sega talega ni rawati mai na kakana e dau volitaki vei ira na veiotela ena noda vanua. Oqo ena kena laurai na vakacacani ni i teitei ni kakana draudrau kei na vuanikau e vakarautaki tu me baleta na makete e valagi kei na nodra vakani na noda saravanua kei na vulagi era dau mai tiko ena otela. Tukuna o Uraia Waibuta na i vakailesilesi liu ni tabana ni teitei ni tikinao Mavua, e rauta ni 80 na pasede na vakacacani ni teitei ena vanua oqori.
Ena gauna oqo se caka tikoga na veiqaravi ni veivakacokotaki ni bera ni na qai tekivu tale na teiteivaki vei ira na noda dauteitei ena Nasigatoka.
Na vakacaca oqo e esitimetitaki tiko ena vanua o Nasigatoka ka dua na vanua e dau kau mai kina vakalevu na kakana draudrau kei na vuanikau me rawa tiko kina na veivakani vei keda na lewenivanua e Viti kei ira na noda vulagi saravanua.
E vakaraitaka o Waibuta ni gauna oqo e sa na vakatabakidua tikoga na noda vakanuinui ena kakana draudrau mai Ba, Ra kei na Vualiku.
Ena tabana ni bula, tukuna o Peni Namotu, na gusunivosa ni tabana ni bula ni rauta ni $30 na milioni na i sau ni kakana era sa vakamai se buluti ka ra sa vakacacani ni mai oti na ualuvu ena mua ni vula sa oti.
Tukuna ni ratou dau cakacaka vata kei iratou na ovisa kei na mataivalu ena kena laki buluti se vakamai laivi na kakana era sa biu laivi oqo ka ratou sa vakarota mai na tabana ni bula.
Na kakana oqo eratou sa raica matua talega me ra kakua ni kania na lewenivanua kei ira na dau laki vaqara kakana ena i benubenu.
Ena gauna talega e caka tiko kina na vakatatabu ni veilakoyaki kei na veitosoyaki ena vuku ni dua na leqa tubukoso, era dau sega talega ni vakatarai o ira na caka bisinisi ena tomi kaukaumea kei na benu tale eso me ra na veiqaravi. Oqo na kena rivarivabitaki tikoga ni rawa ni na laki volitaki na kakana kei na i yaya tale eso e vakaroti ni sa ca vei ira na lewenivanua era dravudravua.- ka ra dau rawa e na sau lailai ni i voli, ia era sega ni kila ni rawa ni laki vakaleqai ira.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn